Riah Phiyega se skorsing verwelkom | Maroela Media
Riah Phiyega se skorsing verwelkom
Talle partye het die skorsing van Riah Phiyega, nasionale polisiehoof, verwelkom.
Johan Kruger, adjunkhoof van Solidariteit, het gesê Phiyega kon nie tydens haar ampstydperk met 'n werkbare plan teen misdaad vorendag kom nie. "Daarbenewens het Phiyega Solidariteit voortdurend in die openbaar gekritiseer omdat ons onbillike diskriminasie in die polisie, waarin sy 'n direkte aandeel het, wou beveg," sê Kruger.
Solidariteit, wat tans 12 hangende hofsake teen die SAPD voer, het 'n beroep op die regering gedoen om toe te sien dat Phiyega se opvolger beter daartoe in staat sal wees om die SAPD te lei en landsburgers se veiligheid te verseker.
Die burgerregte-organisasie, AfriForum, het intussen ook Phiyega se skorsing verwelkom. "Ons vra reeds 'n geruime tyd dat daar van Phiyega, wat duidelik onbevoeg vir haar posisie én 'n politieke aanstelling is, ontslae geraak moet word.
"Haar optrede was by verskeie geleenthede 'n skande en 'n klap in die gesig van eerbare, toegewyde polisielede. Sy het by verskeie geleenthede getoon dat sy oor geen leierskapeienskappe vir haar pos beskik nie," het Ian Cameron, hoof van gemeenskapsveiligheid by AfriForum, gesê.
AfriForum het gesê hy betreur die feit dat Phiyega met volle salaris geskors is hangende die ondersoek teen haar. "Die polisie het iemand met 'n polisie-agtergrond nodig om die leiding te neem. Dit is al wat 'n einde sal bring aan die onderlinge wantroue en struwelinge in die SAPD," meen Cameron.
Volgens die Vryheidsfront Plus het pres. Jacob Zuma het ten einde laaste die korrekte besluit geneem om Phiyega te skors. Pieter Groenewald, die VF Plus se hoofwoordvoerder oor polisie, het gesê Zuma is egter ook aandadig aan die fiasko rondom Phiyega aangesien hy haar om politieke redes aangestel het, eerder as om 'n bevoegde kommissaris van polisie op meriete aan te stel.
"In afwagting van die bevinding van die kommissie van ondersoek wat die VF Plus dink haar as onbevoeg gaan verklaar om as kommissaris aan te bly, dring die VF Plus daarop aan dat pres. Zuma nou 'n bevoegde en ervare persoon aanstel wat uit die geledere van die polisiediens self kom," het Groenewald gesê.
AfriForum Riah Phiyega SAPD Solidariteit VF Plus
Waarnemende polisiekommissaris aangestel
Wat het SY gedink gaan gebeur omdat sy nie haar verpligtinge nakom nie…Die soustrein ry net so ver…dan nog so bietjie verder vir die "golden handshake", dan's dit K L A A R!
Die einde van 'n arrogante soustrein operateur! Die geld wat jy "verdien" het gaan nou omswaai en jou aan die agterstewe byt!
WIE het haar aangestel? Hoekom? Hoe kan jy iemand aanstel, en dan skors terwyl jy 'n ondersoek doen oor so 'n persoon se bevoegdheid? Moes dit nie tydens die keuringsproses na vore gekom het nie? Ek wil ook aangestel word in 'n pos ver bo my vuurmaakplek, met 'n multi-miljoen Rand salaris en byvoordele, PLUS nog 'n paar miljoen om my te laat loop as dit duidelik word dat ek nie die mas opkom nie!!
Sy het dit verdien en dus het die "bly" oorgeswaai na "gly". n Goeie ene, die!!!!
Nou het haar "soustrein" se dae gestop MAAR gaan sy can "cope" sonder die miljoene en talle voordele. Nou haar probleem en bakhand-staan moet fyn dopgehou word. n Mens moet werk vir sy geld. Niks in die wêreld is verniet nie!!